روسیا خاریجی ایشلر ناظیرلیگی تورکیه ایله دیپلوماتیک موناسیبت‌لرین قورولماسی‌نین 100-جو ایلدؤنومو موناسیبتیله تبریک مئساژی یاییملاییب.
روسیا خاریجی ایشلر ناظیرلیگی‌نین یازیلی آچیقلاماسیندا، تورکیه ایله روسیا آراسینداکی موناسیبت‌لرین داها قدیم-500 ایلدن آرتیق تاریخی‌نین اولدوغو خاطیرلانیر.
دیپلوماتیک موناسیبت‌لرین قورولماسی‌نین 100-جو ایلدؤنومونون، روسیا و عثمانلی امپراطورلوغو داغیلدیقدان سونرا ایکی طرف‌لی علاقه‌لرین اینکیشافیندا یئنی بیر دؤنم اولدوغو بیلدیریلن آچیقلامادا، "تورک خالقی‌نین خاریجی ایشغالچی‌لارا قارشی موباریزه‌سی نتیجه‌سینده قورولان تورکیه بؤیوک میللت مجلیسی حکومتینی دونیادا ایلک اولا‌راق سووئت بیرلیگی تانیییب" ایفاده‌لری ایشه‌لنیب.
روسیا سووئت فدراتیو سوسیالیست جمهوریتی‌نین خاریجی ایشلر خالق کمیساری گئورگی چیچرین طرفیندن 3 ژوئن 1920-جی ایلده تورکیه بویوک میللت مجلیسی نین صدری مصطفی کمال آتاتورکه تئز بیر زاماندا "دیپلوماتیک و کنسوللوق نماینده‌لیک‌لری‌نین یارادیلماسی" تکلیفی ایله تلگراف گؤندردیگی خاطیرلادیلان آچیقلامادا بیلدیریلیر کی، همین گون سووئت روسیاسی ایله تورکیه بویوک میللت مجلیسی حکومتی آراسیندا دیپلوماتیک موناسیبت‌لرین قورولماسی‌نین رسمی تاریخی کیمی قبول ائدیلیب.
آچیقلامادا "اؤتن عصیر بویونجا یاخشی قونشولوق، قارشی‌لیق‌لی منفعت چرچیوه‌سینده امکداش‌لیق و بیر- بیری‌لرینین ماراق‌لارینا حؤرمت اساسیندا قورولموش روسیا-تورکیه موناسیبت‌لری بیر چوخ سیناق‌دان اوغورلا کئچیب. بو گون بو علاقه‌لر یوکسه‌لن خطله اینکیشاف ائدیر، بیر چوخ ساحه‌لرده امین آددیم‌لارلا ایستراتژی طرفداش‌لیق مرتبه‌سینه یوکسلیر. بو، بولگه سل ثابت‌لیک و تهلوکه سیزلیگین محکملندیریلمه‌سینده واجیب عامل‌دیر. بئله اهمیت‌لی ایلدؤنومونده تورک طرفداش‌لاریمیزی تبریک ائدیریک” ایفاده‌لری یئر آلیب.
